Grootste tert in land hier op U'hage? | News24
Grootste tert in land hier op U'hage?
Die grootste tert in Suid-Afrika mag heel moontlik op Uitenhage wees!
Dit is 'n yogurt-tert. Die beplande grootte is 4 meter by 4 meter in deursnee en dié rekordpoging is deel van Hoërskool Brandwag se 80-jarige feesvieringe.
"Die bestanddele sluit in ongeveer 1 000 pakkies jellie, 300 kilogram yogurt, 300 pakkies tennisbeskuitjies en 300 blikkies kondensmelk. Hierdie is voorwaar 'n totale skoolpoging, almal is deel daarvan," sê Karen Basson van Hoërskool Brandwag.
Die yogurt is geskenk deur Clover en die ander bestanddele is verskaf deur die leerders van Brandwag. 'n Groep leerders en onderwysers van Brandwag begin môre 04:00 om die tert te maak. Dit moet teen 11:00 gestol wees sodat die skool se leerders daarvan kan eet voor die feesviering aangaan met 'n kleur-hardloop en Die Brandwag-myl wat om 13:00 gehardloop word.
"Ons glo daar gaan so 1 000 stukkies tert oorbly wat ons graag vir liefdadigheid wil skenk," sê Basson.